b'\n_START_ARTICLE_\nPan Africanist Congress\n_START_PARAGRAPH_\nPan Africanist Congress, senere kalt Pan Africanist Congress of Azania eller PAC var en del av den s\xc3\xb8rafrikanske frigj\xc3\xb8ringsbevegelsen og er i dag et mindre s\xc3\xb8rafrikansk parti.\n_START_SECTION_\nHistorie\n_START_PARAGRAPH_\nPAC ble grunnlagt i 1959 av utbrytere fra African National Congress (ANC). ANC planla en samarbeid med kommunister og andre grupper som ved siden av svarte ogs\xc3\xa5 omfattet hvite og fargede, for det meste fra South African Comunist Party, (SACP). Dette samarbeidet manifesterte seg i en avtale mellom de forskjellige grupper, den s\xc3\xa5kalte Freedom Charter. Utbryterne, som dannet PAC, \xc3\xb8nsket en svart nasjonalistisk og klarere konfronterende linje mot de hvite._NEWLINE_PAC ble ledet av en av ANCs fremste ledere, Robert Sobukwe. Den 21. mars 1960 holdt PAC en ikke-voldelig demonstrasjon i townshipen Sharpeville. Politiet skj\xc3\xb8t mot demonstrantene og 69 mennesker ble drept og 186 mennesker s\xc3\xa5ret, de fleste viste seg \xc3\xa5 v\xc3\xa6re skutt i ryggen. Hendelsen er kjent som Sharpeville-massakren._NEWLINE_S\xc3\xb8rafrikanske myndigheter benyttet massakren som p\xc3\xa5skudd til \xc3\xa5 forby b\xc3\xa5de PAC og ANC. Sobukwe led en av de verste skjebnene til noen av anti-apartheid forkjemperne. Han ble arrestert sammen med ANCs ledelse og plassert p\xc3\xa5 Robben Island. Han ble l\xc3\xb8slatt i 1968, men ble nektet \xc3\xa5 forlate fengsels\xc3\xb8yen. Han d\xc3\xb8de ti \xc3\xa5r senere etter \xc3\xa5 ha levd ensom i en hytte uten annen menneskelig kontakt enn med sine hvite fangevoktere. PAC som politisk parti overlevde hele forbudstiden i eksil, men smuldret langsomt opp uten sin karismatiske leder.\n_START_SECTION_\nPAC i dag\n_START_PARAGRAPH_\nI 1990 ble partiet legalisert sammen med ANC. I 1994 ble partiet representert i parlamentet, men har siden v\xc3\xa6rt preget av indre splid, og har dermed ikke blitt det opposisjonspartiet mange trodde det ville bli. Under parlamentsvalget i 2009 fikk det under 0,5% av stemmene.'